Vegglistaverk fyrir Spennistöðina við Austurbæjarskóla , Reykjavík Vegglistaverkið Flóran er málað á vegg Spennistöðvarinnar , Barónstíg 32 . Verkið er samansett úr plöntum sem nemendur í Austurbæjarskóla ( 2018 - 2019 ) völdu sem staðgengil sinn . Nemendur fengu verkefni þar sem spurt var : “ Ef þú værir planta , hvaða planta værir þú og af hverju ?! ” Áttu nemendur bæði að teikna og setja inn skýringatexta . Auk vegglistaverksins sýnir Sara Riel í Listamönnum gallerí þrjú plöntukort sem unnin eru upp úr teikningum barnanna . Plöntukortin þjóna sem plöntulykill að veggverkinu . Auk þess verða til sýnis frumskissur / fyrirmyndir að veggverkinu og kveikjurnar . Handgerðar bækur með myndum og textum barnanna . Sýningin hefst í Listamenn gallerí á Skúlagötu 42 og þaðan er haldið upp í Austurbæjarskóla til að bera 250 fm listaverkið augum , sem er að mestu málað en hluti af verkinu er auk þess þakinn mosa . Sýningin í Listamönnum gallerí stendur yfir í tvær vikur . Verkið er innsetning í borgarrýmið , þar sem staðsetning og þau kennileiti í umhverfi við það er vandlega ígrundað í samhengi við verkið sjálft . Vegglistaverkið er viðbragð við hinu ytra , umhverfinu eða samfélaginu þar sem veggurinn er staðsettur . Þetta er vísindaleg nálgun þar sem fimm þættir eru uppfylltir : Hugmynd , rannsókn , framleiðsla , framkvæmd og framsetning . Í nýlegum verkum Söru Riel hefur hún blandað saman þrívíðum efnivið við tvívíða málverkið . Speglar og lifandi mosi eru meðal þeirra efna sem hún notar til að ýkja þátt veðurs , birtuskilyrða og tíma í verkunum . Verkin eru í stöðugri breytingu vegna þessara þátta . Íbúar kusu vegglistaverk til framkvæmda en það er hluti af íbúalýðræðisverkefninu „ Hverfið mitt “ á vegum Reykjavíkurborgar . Sérstakar þakkir fá starfsfólk Austurbæjarskóla , Tæki.is og Slippfélagið fyrir stuðninginn .